J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2021. július 22-i rendkívüli nyílt üléséről***

Határozat: 7-10/2021 (VII.22)

***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2021. július 22-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok |
| *Távol van:* | Tóth Gábor képviselő-testületi tag |
| *Tanácskozási joggal meghívottak közül jelen van:* | |
|  | dr. Stepics Anita jegyző  dr. Fábián Ágnes aljegyző  Kósi Eszter, a Pénzügyi Iroda vezetője  Forró Szilvia Irodavezető  Körmendy-Szalai Mónika Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 11 fővel jelen van, az ülést 8 órakor megnyitja.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

* 1. Városi utak nagyfelületű felújítása – BM pályázat kapcsán hatálybaléptetéshez szükséges fedezetkiegészítés  
      Előterjesztő: **Bebes** **István** polgármester
  2. Körmendi Kulturális Központ épületeinek felújítása kapcsán döntéshozatal  
      Előterjesztő: **Bebes** **István** polgármester
  3. Körmendi Idősekért Nonprofit Kft. részére tagi kölcsön biztosítása  
      Előterjesztő: **Bebes** **István** polgármester
  4. Közétkeztetésre beérkezett ajánlatok elbírálása  
      Előterjesztő: **Bebes** **István** polgármester

**N A P I R E N D:**

**1./** **Városi utak nagyfelületű felújítása – BM pályázat kapcsán hatálybaléptetéshez szükséges fedezetkiegészítés**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Belügyminisztériumhoz pályázatott nyújtott be az Önkormányzat Körmend város utcáinak nagyfelületű felújítására, ahol 39 999 283 forint összegű támogatást nyertek el. Az ehhez szükséges önerőt korábban már biztosították, ugyanakkor a közbeszerzési eljárás lefolytatása során, a legjobb ajánlattevő ajánlati ára ismeretében 8 460 083 forintra még nincs fedezet. A Nap utca, Erkel Ferenc utca, Kis utca, a Téglagyári utca és a Dobogó utca felújításához szükséges a forrás kiegészítésről dönteni a Képviselő-testületnek. Amennyiben ezt nem biztosítják, eredménytelen lesz a közbeszerzési eljárás és újra el kell indítani a folyamatokat. Megjegyzi, hogy az építési anyagok kedvezőtlen alakulása miatt akadnak problémák különböző pályázatok végrehajtását illetően.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**7/2021. (VII.22.) önkormányzati határozat**

Körmend Város Önkormányzata Képviselő-testülete úgy dönt, hogy az Önkormányzati utak (Téglagyári utca, Nap utca egy része, Kis utca, Erkel Ferenc utca és Dobogó utca) felújítása tárgyú közbeszerzési eljárásban, az ajánlatok bontása alapján megismert legjobb ajánlattevő vállalási ára alapján a fenti utcák burkolatfelújítására az az Önkormányzat 2021. évi költségvetésében biztosított önkormányzati önerő összegét 8.460.083 Ft. összeggel megnöveli, annak érdekében, hogy a burkolatfelújítási munkákra a még hiányzó fedezet biztosított legyen.

**2./ Körmendi Kulturális Központ épületeinek felújítása kapcsán döntéshozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy hasonló feladattal állnak szemben, ugyanakkor a fedezethiány itt 16 803 000 forint. A Kulturális Központ székhelyének felújítása két pályázatból tevődik össze, egy energetikai és egy CLLD pályázat keretein belül zajlódna le a felújítás. Előrehozott megbeszéléseket folytattak a hiányzó fedezet pótlását illetően. Már vannak jelek, hogy a projekt támogatott részeiben van megoldás a hiányzó fedezethez támogatás igénylésére, illetve a nem támogatott részekben is látnak lehetőségeket, ugyanakkor a testület elé tárt döntési javaslat egy biztosíték arra, hogy mindenképp megvalósítja a munkát az Önkormányzat és a Kulturális Központ.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester további kérdés és vélemény hiányában kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**8/2021. (VII.22 .) önkormányzati határozat**

Körmend Város Önkormányzata Képviselő-testülete úgy dönt, hogy abban az esetben, ha a Körmendi Kulturális Központ, Múzeum és Könyvtár által a TOP-3.2.1.-16-VS1-2017-00029 Energiahatékonyság a közművelődés területén benyújtott pályázata kapcsán nem érkezik vagy nem az igényelt mértékben érkezik többlettámogatás vagy kiegészítő támogatás ahhoz, hogy a projekt alapján az építési munkák lebonyolítására lefolytatott közbeszerzési eljárás alapján a legjobb ajánlatot tevővel a kivitelezési szerződés hatályba léptetése megvalósulhasson, ebben az esetben az Önkormányzat a Körmendi Kulturális Központ részére átad összesen 16.803 e Ft. összeget a projekt megvalósításához a 2021-es, és előreláthatólag, részben a 2022-es költségvetés terhére.

**3./ Körmendi Idősekért Nonprofit Kft. részére tagi kölcsön biztosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Unger László Idősek Otthonának ügyvezetői keresték meg az Önkormányzatot, tagi kölcsön biztosítását illetően. Ez az egyedüli módja, hogy segítséget tudjanak nyújtani a likviditás fenntartásához. A COVID járvány nagy mértékben hozzájárult ahhoz, hogy nem tudtak felvenni ellátottakat, illetve csökkent az ellátottak száma is, ugyanakkor a napi működtetés költségei fixek, azok nem csökkentek. Kérték, döntsön a Testület arról, hogy a működéshez szükséges forrásokat tudják biztosítani, illetve segítsék az intézmény működését. Szeretné elmondani, hogy az Unger László Idősek Otthona több száz millió forint adományból épült fel, az ellátotti helyekre is szükség lenne Körmenden, hiszen számos jelentkező van, akik az intézménybe felvételt szeretnének nyerni.

Szép Dániel képviselő-testületi tag elmondja, az elmúlt időszakban sokszor előfordult, hogy a körmendi cégek az Önkormányzathoz fordultak valamilyen tagi kölcsön vagy támogatás kérelme címén. Úgy gondolja, nem kérdés, hogy ezt az előterjesztést támogatni kell. Egy olyan javaslata lenne a jövőre nézve, ha ilyen alapon keresik meg az Önkormányzatot, akkor az előterjesztés mellé legalább egy aktuális mérleget, pénzügyi kimutatást vagy az ügyvezető részéről egy írásos állásfoglalást legyenek szívesek mellékelni, hogy pontosan tudják azt, hol is van a probléma, működési jellegűek-e, vagy beszerzésekből erednek. Ha ebbe mélyebben belelátnak, nyilván segítő szándékkal, de célzottabban tudják segíteni az adott intézményt.

Bebes István polgármester elmondja, továbbítani fogja a kérést az intézményvezetők felé, hogy a Képviselő Úr által felvetett dolgot pótolják, így esetlegesen a következő bizottsági ülésen egy kiegészítő részként be tudnak tekinteni a képviselők az intézményeknél felmerült problémákba, így ezáltal a döntés is megkönnyíthető. Jelen pillanatban egy promt döntést kértek az Önkormányzattól, de természetesen ezzel a tagi kölcsönnel el kell számolniuk irányunkba, be kell mutatni a támogatott összeg felhasználását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**9/2021. (VII.22 .) önkormányzati határozat**

Körmend Város Önkormányzata Képviselő-testülete a Körmendi Idősekért Nonprofit Kft. részére, az Unger László Idősek Otthona fenntartása során előállt átmeneti gazdálkodási nehézségekre tekintettel 5.000.000 Ft. összegű tagi kölcsönt biztosít, amelyet az Önkormányzat saját likviditásához igazodóan ad át a Körmendi Idősekért Nonprofit Kft. számára.

**4./ Közétkeztetésre beérkezett ajánlatok elbírálása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a veszélyhelyzet alatt az Önkormányzat kikérte a Képviselő-testület döntését a közétkeztetésre vonatkozó feladatok ellátását illetően, így indult el az eljárás ennek a feladatnak a biztosítására. 3 ajánlat érkezett be az előterjesztés alapján, melyből a legjobb ajánlatot a Hungast Vital Kft. tette. Az étkezési térítési díjak a veszélyhelyzet alatt nem emelhetőek, az Önkormányzat a nyersanyagköltségeket ezért nem tudja növelni, erre a költségvetés tervezésénél figyelemmel kell lenni. A veszélyhelyzet elmúltával más szabályok lépnek életbe, akkor vissza tudnak majd térni az étkezési térítési díjakra.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**10/2021. (VII.22 .) önkormányzati határozat**

1. Körmend Város Önkormányzata Képviselő-testülete úgy dönt, hogy a 2021. augusztus 1- 2022. október 31-ig tartó időszakra szóló közétkeztetési feladatok ellátására irányulóan kiírt ajánlatkérés során ajánlatkérőként érvényesnek fogadja el a Hungast Vital Kft. (Budapest, Fehérvári út 85.), a Prizma-Junior Zrt. (Péteri, Bereki utca 30.) és a Biogastro Kft. (Törökbálint, Kazinczy F. u. 11. ) ajánlattevő ajánlatát.
2. Körmend Város Önkormányzata Képviselő-testülete úgy dönt, hogy a 2021. augusztus 1- 2022. október 31-ig tartó időszakra szóló közétkeztetési feladatok ellátására irányulóan kiírt ajánlatkérés során ajánlatkérőként a Hungast Vital Kft. (Budapest, Fehérvári út 85.) -t nevezi meg a legjobb ajánlatot tevőnek, és köt vele ennek megfelelően a szünidei gyermekétkeztetésre vonatkozóan vállalkozási szerződést.

További kérdés, vélemény nem hangzik el. Bebes István a Képviselő-testület nyílt ülését 8 óra 15 perckor bezárja.

K. m. f.

Bebes István dr. Stepics Anita

polgármester jegyző